Бжыгъэр къахузэIухакъым
«Ангушт» (Нэзрэн) — «Спартак-Налшык» (Налшык) — 0:0. Нэзрэн. Аушевым и цIэр зезыхьэ стадион нэхъыщхьэ. ФокIадэм и 2-м. ЦIыху 600 еплъащ.
Судьяхэр: Смирнов (Кисловодск), Холин, Охрименкэ (тIури Мейкъуапэ щыщщ).
«Ангушт»: Хамхоев, Гитинов, КIыщ, Газдиев, Попков, Албогочиев (Дзейтов, 46), Парчиев (Гаракоев, 80), Къуэн З., Къуэн А. (Алиев Б., 79), Аушев, Делиев.
«Спартак-Налшык»: Щоджэн, Лелюкаев (Жылэ, 69), Муслуев, Шахтиев (Абидинов, 83), Абазэ, Миронов (Магомадов, 63,), Ахриев, Медников, Пащты (Михайленкэ, 46), Мэшыкъуэ, Алиев Р. (ЛIуп, 60).
Дагъуэ къыхуащIащ: Пащтым, Газдиевым, Магомадовым, Хамхое- вым.
«Спартак-Налшыкымрэ» «Ангушт»-мрэ Урысей Федерацэм футболымкIэ щекIуэкI зэхьэзэхуэхэм щызэхуэзэн зэрыщIадзэ-рэ куэд щIакъым, арщхьэкIэ абыхэм я зэпэщIэтыныгъэхэр сыт щыгъуи гуащIэщ. Щхьэусыгъуэ нэхъыщхьэр Къэбэрдей-Балъкъэрымрэ Ингушымрэ я командэхэм зы республикэм икIыу адрейм хыхьа щIалэ зыбжанэ зэрыхэтырщ. Дэтхэнэри хуейщ я лъахэгъухэм я деж екIуу зыкъыщигъэлъэгъуэну.
Щэбэт кIуам зэхэта зэIущIэри удэзыхьэхт. Мыбы ипэкIэ и стадионым щыIэжу «Спартак-Владикавказ»-м къызэрыхигъэ-щIар зэрымыщIэкIэ къэхъуа Iуэхугъуэу къыщагъэхъуну ди щIалэхэр занщIэу ипэкIэ кIуэтащ. АрщхьэкIэ тхьэмахуэ ипэкIэ Новороссийск щытекIуэу зэхьэзэхуэм пашэныгъэр щызыубыдахэм ящыщ хэгъэрейхэри икIуэтынутэкъым икIи ахэращ япэу бжыгъэр къызэIузыхыфыну щытар: Къуэн Аслъэнбэч зэуа топыр «Спартак-Налшыкым» и гъуащхьэм техуащ.
Налшыкдэсхэм я джэгукIэр нэхъ щызэтеувар зы сыхьэт хуэдиз дэкIауэщ. ЛIупыр зэIущIэм къызэрыхагъэхьар абыкIэ сэбэп хъуащ. 79-нэ дакъикъэм хэгъэрейхэм я гъуащхьэтетым топыр хуэгъэIурыщIакъым икIи Ислъам зэуа топыр гъуэм дэкIы-ным зымащIэ дыдэщ иIэжар — гъуащхьэхъумэхэм ящыщ зым абы къригъэгъэзащ.
«Спартак-Налшыкым» хэту 100-нэ зэIущIэр езыгъэкIуэкI ингуш щIалэ Ахриев Хьэсэн, джэгур иухыным зымащIэ дыдэ фIэкIа имыIэжу, и хэ-куэгъухэр хигъащIэ пэтащ. Ар дахэу зэуа топыр сантиметр бжыгъэкIэ гъуэм блэцIэфтащ.
КъыщIагъуа зэманым и пэщIэдзэм хэгъэрейхэм текIуэныгъэр яхьыным зымащIэщ иIэжар. Гаракоевыр зэуа топыр гъуэм зэрыдэмыкIар гурыIуэгъуэкъым.
Абы иужьыжкIэ ЛIуп Ислъам «Ангушт»-м и гъуэм пэмыжыжьэу ираудащ. Пенальти? Метр пщыкIузым игъэлъэгъуэ-ну Кисловодск къикIа су- дьяр тегушхуакъым. Арати, бжыгъэр лъэныкъуэ-хэм къахузэIумыхауэ зэIущIэр иухащ — 0:0.
Хьэлэмэтращи, Урысей Федерацэм и «Ипщэ» гупым 2017 — 2018 гъэхэм щекIуэкI зэхьэзэхуэм и пэщIэдзэ джэгугъуитIым щытекIуа «Спартак-Налшыкым» абы лъандэрэ зыри хигъэщIэфакъым икIи ебгъуанэ увыпIэм нэс къещэтэхащ. КъыкIэлъыкIуэу Новороссийск къалэ «Черноморец»-м зэрыщыдэджэгунур къэплъытэмэ, иджыри текIуэныгъэр зыIэригъэхьэфыну фIэщщIыгъуейщ. А зэIущIэр фокIадэм и 8-м зэхэтынущ.
Иджы щыгъуазэ фыхуэтщIынщ етIуанэ дивизионым и «Ипщэ» гупым иужьу щызэхэта джэгугъуэм кърикIуа бжыгъэхэм: «Чайка» (Песчанокопское) — «Мэшыкъуэ-КМВ» (Псыхуабэ) — 1:0, «Армавир» (Армавир) — «Черноморец» (Новороссийск) — 2:0, «Биолог-Новокубанск» (Прогресс) — «Дружба» (Мейкъуапэ) — 4:0, «Кубань-2» (Краснодар) — «IэфIыпс» (IэфIыпс) — 0:2, «Спартак-Владикавказ» (Влади-кавказ) — СКА (Дон Iус Ростов) — 1:2, «Легион Динамо» (Мэхъэчкъалэ) — «Краснодар-2» (Краснодар) — 1:3.
«Динамо-Ставрополь» (Ставрополь) — «Анжи-2» (Мэхъэчкъалэ) зэIущIэр нэхъ иужьыIуэкIэ екIуэкIынущ.
Жыласэ Заурбэч.
